SKRIFTLIG FORESPØRGSEL E-1224/00

af Antonios Trakatellis (PPE-DE) og Ioannis Averoff (PPE-DE) til Kommissionen

(14. april 2000)

Om: Kommissionens beslutning om tilbagesøgelse af den ulovlige støtte, der er ydet i det græske bomuldskontors regi

I henhold til den beslutning, som Kommissionen traf i juli 1999, og som blev offentliggjort i De Europæiske Fællesskabers Tidende den 10. marts 2000(1), forpligtes Grækenland til at tilbagesøge den støtte, som de græske bomuldsproducenter har fået udbetalt siden 1992 af det græske bomuldskontor på baggrund af obligatoriske afgifter. Denne støtte finansieres af toldafgifter, som uretmæssigt er blevet pålagt importerede produkter fra andre af Den Europæiske Unions medlemsstater, og andrager 1 % af prisen for egreneret bomuld.

1. Da omfanget af den støtte, som beslutningen vedrører, ikke anføres i meddelelsen om Kommissionens beslutning, bedes den oplyse, hvor meget den ulovlige støtte og de påløbne renter, som Grækenland skal tilbagesøge fra bomuldsproducenterne, beløber sig til?

2. Ville Grækenland efter aftale med Kommissionen have kunnet foretage en regulering, så den udbetalte støtte til teknisk bistand, overførsel af viden, uddannelse og forskning ikke var i modstrid med den fælles markedsordning men i overensstemmelse med bestemmelserne om statsstøtte?

3. Hvorfor har Kommissionen været så længe om at træffe den pågældende beslutning og oven i købet på trods af, at Grækenland ikke har påberåbt sig bestemmelserne i EF-traktatens artikel 87, stk. 3, om undtagelser fra håndhævelsen af bestemmelserne om statsstøtte, bl.a. støtte til fremme af den økonomiske udvikling i områder, hvor levestandarden er usædvanlig lav, eller hvor der hersker en alvorlig underbeskæftigelse, således at denne støtte kunne blive erklæret for forenelig med Fællesmarkedet?

(1) EFT L 63 af 10.3.2000, s. 27.

Svar afgivet på Kommissionens vegne af Franz Fischler

(31. maj 2000)

1. Ifølge en kort meddelelse af 21. marts 2000 fra de græske myndigheder andrager de samlede afgifter til fordel for det græske bomuldskontor i henhold til artikel 30, stk. 3, i forordning (EØF) nr. 2040/92 366,3 mio. GRD for perioden 1992-1998. I henhold til Kommissionens endelige beslutning skal der beregnes renter af dette beløb fra den dag, hvor afgifterne opkræves.

2. Selv om de nævnte statsstøtteforanstaltninger ud fra deres art kunne anses for at være forenelige med det fælles marked, finansieres de gennem opkrævning af en skattelignende afgift, der opkræves for importprodukter fra andre medlemsstater, hvad der ikke er foreneligt med Kommissionens politik vedrørende skattelignende afgifter. Afgifterne er også i modstrid med akten vedrørende Grækenlands tiltrædelse, der forbyder alle restriktive foranstaltninger ved indførsel af bomuld fra tredjelande. Denne manglende forenelighed kunne afhjælpes ved at ændre den finansieringsordning, der anvendes af det græske bomuldskontor, og ved at tilbagebetale de uretmæssigt opkrævede afgifter.

3. Det forhold, at Grækenland ikke har påberåbt sig undtagelsesbestemmelserne i EF-traktatens artikel 87 (tidligere artikel 92), stk. 3, litra c), er uden sammenhæng med den tid, der er nødvendig for at vedtage en endelige beslutning om dossieret. Det bør nævnes, at der med hensyn til dette dossier også er indledt en overtrædelsesprocedure (EF-traktatens artikel 226 (tidligere artikel 169)) vedrørende afgifternes forenelighed med den fælles markedsordning for bomuld. Først da dette dossier var blevet afsluttet, kunne Kommissionen afslutte dossieret med hensyn til aspektet statsstøtte.